22.02.2011 18:44  Margus Muld   Viimati oli aastal 2006 võimalus, et sai mandrilt üle jää Saaremaale ja Hiiumaale paari tunniga ringi peale teha. Siis olid lahti nii mandri - Hiiumaa, Hiiumaa - Saaremaa ja ka Kuivastu - Virtsu jääteed. Ainuüksi Kuivastu - Virtsu jääteed kasutas siis kolme nädalaga ligi 18 000 autot, vahendab "Aktuaalne kaamera".    Täna keskpäeval avati üle viia aasta taas jäätee üle Suure väina Kuivastu ja Virtsu vahel. "Ta on  pikem. Tavaliselt on see 9 kilomeetrit, seekord on 12 kilomeetrit, kuna ta läheb kaarega Kesselaiu juurest läbi," rääkis maanteameti lääne regiooni peaspetsialist Mikk Tuisk.    Eelmisel aastal kulus maanteeametil nelja jäätee rahastamiseks 2,3 miljonit krooni. Kui tänavu avatakse kõik kuus jäätrassi, siis kulub ka raha rohkem. "Me oleme plaaninud eelmise aasta kogemuste põhjal ja meil on pisut üle kolme miljoni krooni kõrvale pandud. Kas me välja tuleme - eks näe," rääkis maanteeameti lääne regiooni  direktor Enn Raadik.    Kuigi jääteede rajamine ja hooldamine on riigile kulukas, annab nende kasutamine inimestele nii majanduslikku kui ajalist kokkuhoidu. Eesti on kogu maailmas üks lõunapoolsemaid riike üldse kus riiklikke jääteid rajatakse. Maanteeamet loodab, et nädalavahetusel õnnestub üle jää sõita ka Kihnu saarele.    "Jäätee on tähtis. Nädala lõpus saame me loodetavasti avada ka Kihnu jäätee. KIhnlastele on ka üle jää käimine eluline küsimus," märkis Raadik.    Seni  oli avatud jäätee Haapsalu ja Noarootsi, Rohuküla ja Hiiumaa, Saaremaa ja Hiiumaa ning Rohuküla ja Vormsi vahel.    Kui Rohuküla -Heltermaa suunal vähendati seoses jäätee avamisega ka laevagraafiku tihedust, siis Kuivastu- Virtsu suunal jääb laevagraafik vaatamata toimivale jääteele samaks.